25Ge mosadi a ka ba le madi a teng ka matšatši a mantši, e se lebaka la gagwe la go hlapa, a ba le ona go fetiša lebaka la ona, e tlo ba wa ditšhila matšatši ka moka a na nao, bjalo ka ge a tšhilafetše lebakeng la go hlapa ga gagwe. 26Dilao ka moka tše a robalago ka tšona mehleng yeo, di tlo ba bjalo ka dilao tša mehla ge a hlapa; le selo se a dulago godimo ga sona se tšhilafetše ka mokgwa woo. 27E a kago di swara o tšhilafetše, a hlatswe diaparo tša gagwe, a hlape meetseng; o tšhilafetše go fihla mantšiboa. 28Ge a se sa na madi ao a teng, gona a bale matšatši a šupago, ya ba gona a thakgafetše. 29Ka la seswai a tšee mekurwanyana e mebedi, le ge e le maebana a mabedi, a a tliše go moperisita mojako wa Ngwako wa Kgwerano. 30Le lengwe moperisita a le dire seloba, le lengwe e be la sehlabelo. Ka mokgwa o bjalo a mo direle poelanyo pele ga Morena ka baka la ditšhila tša gagwe.